AARHUS: Aarhus virker som en magnet på mange, og derfor bliver vi hele tiden flere og flere i Aarhus i disse år.

I 2018 voksede Aarhus Kommune med i alt 4.911 indbyggere.

Det skriver Byens Ejendomme, der har hentet tallene hos Danmarks Statistik.

Det svarer til en vækst i indbyggertallet på 1,44 procent, hvilket rækker til en sjetteplads på listen over danske kommuners befolkningsvækst.

Aarhus er kun overgået af fem kommuner i hovedstadsområdet.

Umiddelbart under - på syvendepladsen - finder vi Skanderborg Kommune, der med en tilvækst i procent på 1,33 er blevet 816 personer flere.

Langt nede på listen er Norddjurs placeret. Faktisk så langt nede på listen, at kun Ærø er dårligere placeret.

I Norddjurs er væksten negativ. Helt præcis blev Norddjurs 517 personer fattigere i 2018.

Befolkningstallet i Aarhus er i 1. kvartal af 2019, 345.332.